18. ΑΠΟΦΑΣΗ ΥΠΟΥΡΓΩΝ ΠΕΡΙΒΑΛΛΟΝΤΟΣ ΧΩΡΟΤΑΞΙΑΣ  ΚΑΙ ΔΗΜΟΣΙΩΝ ΕΡΓΩΝ ΚΑΙ  ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ. 28780/1402 της 11 Μαΐου/5 Ιουν. 1987 (ΦΕΚ Δ' 514) Καθορισμός περιοχών εκτός σχεδίου πόλης του λεκανοπεδίου Αττικής όπου επιτρέπεται η εγκατάσταση και λειτουργία πρατηρίων υγραερίου. Έχοντας υπόψη: 1.Τις διατάξεις του τελευταίου εδαφίου της περίπτ. β του άρθρ.2 του Π. Δ. 595/1984 «Όροι και προϋποθέσεις εγκατάστασης και λειτουργίας πρατηρίων διανομής υγραερίου GLP (LPG)» (ΦΕΚ 218/Α), αποφασίζουμε : 1)Επιτρέπεται η εγκατάσταση και λειτουργία πρατηρίων υγραερίου σε περιοχές εκτός σχεδίου πόλης του λεκανοπεδίου Αττικής όπως οι περιοχές αυτές φαίνονται στα σχετικά 13 πρωτότυπα διαγράμματα σε κλίμακα 1:5.000 που θεωρήθηκαν από τον Προϊστάμενο της Δ/νσης Πολεοδομικών Εφαρμογών του Υπουργείου Περιβάλλοντος, Χωροταξίας και Δημοσίων Έργων (Υ.ΠΕ.ΧΩ.ΔΕ.) με την υπ' αριθ. 28780/1987 πράξη του και που συνοπτικά τους αντίτυπα δημοσιεύονται με την παρούσα απόφαση. 2)Ειδικά στην εκτός σχεδίου πόλης περιοχή που περικλείεται από τις οδούς Μαρκόνι, Ιερά Οδός και από τις λεωφόρους Κηφισού και Αθηνών (Καβάλας), όπως η περιοχή αυτή φαίνεται να περικλείεται με μαύρη διακεκομμένη γραμμή στο σχετικό πρωτότυπο διάγραμμα σε κλ. 1:5.000 που θεωρήθηκε από τον Προϊστάμενο της Δ/νσης Πολεοδομικών Εφαρμογών του Υπουργείου Περιβάλλοντος, Χωροταξίας και Δημοσίων Έργων, επιτρέπεται η λειτουργία των κατά τη δημοσίευση της παρούσας υφισταμένων πρατηρίων υγραερίου. Η απόφαση αυτή ισχύει από τη δημοσίευσή της στην Εφημερίδα της Κυβερνήσεως. (Ακολουθούν σχεδιαγράμματα). 